Москва и спортсмен нэхъыфI Къуэдзокъуэ Сосрыкъуэ
Алыдж-урым бэнэкIэмкIэ Урысеймрэ Европэмрэ пашэныгъэ къыщызыхьа, спортым дунейпсо класс зиIэ и мастер Къуэдзокъуэ Сосрыкъуэ, «Псоми я Урысей» порталым и корреспондентым щепсэлъылIэм къыхигъэщащ ар спорт гъащIэм ауэ сытми зэрыхэмытыр, атIэ псэкIэ и гъунэгъу цIыху куэд къызэрыщыгугъыр.
— Сосрыкъуэ, уэ Москва и спортсмен нэхъыфIу укъалъытащ. Ар дауэ зэбгъэхъулIа?
— Си ерыщагъым къыдэкIуауэ къыщIэкIынущ. ИлъэсипщI ныбжьым сызэритрэ спортым зэпымыууэ сыхэтщ. Зэман лей щызиIэ къыщыхъур зэзэмызэщ: пщэдджыжьым сыхьэти 10-м щыщIэдзауэ 13 хъуху тренировкэхэр изогъэкIуэкI, пщыхьэщхьэми ардыдэр къыспоплъэ.
— Иджырей лъагапIэм унэсын папщIэ сыт хуэдэ зэпеуэхэм упхыкIа?
— Япэ щIыкIэ Москва щекIуэкIа къыхэхыныгъэ зэхьэзэхуэм сыхэтащ икIи текIуэныгъэр къыщысхьащ. ИужькIэ, гъэ кIуам мэлыжьыхьым и 5-м, Урысейм пашэныгъэ къыщыхьынымкIэ щыIа зэхьэзэхуэм чемпион сыщыхъуащ. КъыкIэлъыкIуэу мэкъуауэгъуэм Европэм алыдж-урым бэнэкIэмкIэ щекIуэкIа зэпеуэм Урысей Федерацэм и щIыхьыр щысхъумэну сагъэкIуати, чемпион сыщы- хъуащ. Зэхьэзэхуэр щекIуэкIащ Хорватием и Загреб къалэм. «Москва и спортсмен нэхъыфI» цIэр ИлъэсыщIэм ирихьэлIэу къысхуагъэфэщащ.
— Хэт уи гъэсакIуэр?
— Бэнэным гупыж хузэзыгъэщIар си япэ тренер Тезадэ Хьэсэнщ. Иджыпсту Къардэн Анзор сригъэсэнщ.
— Адэ-анэм уи мурадхэр къыбдаIыгъ?
— Шэч хэмылъу. Си адэр мыхъуамэ, спортми сыхэмыхьэххэнкIэ хъунут. Ар езыр штангисту щытащ. Ныбжьэгъуи гъэсакIуи схуохъу. Сыт хуэдэ зэхьэзэхуэ сымыкIуэми, си адэр сщIыгъущ. КуэдкIэ къызэрысщыгугъыр къызгуроIуэри, зэрызмыгъэщIэхъуным иужь ситщ.
— ГурыIуэгъуэщ фи унагъуэр спортым зэрыпыщIар. Унагъуэ ухъумэ, уи бынхэри спортым хыхьэну ухуей?
— ЗэкIэ бын сиIэкъым, ауэ Алыхьым къуэ къызитмэ, илъэситху зэрыхъуу спортым хэсшэну си мурадщ: япэ щIыкIэ гимнастикэм, итIанэ псы есыным. АдэкIэ езым къыхухэхыжынущ и гум къищтэ спорт лIэужьыгъуэр. Дэтхэнэр нэхъ къищтэми, си адэм сыдэзыхьэхыр къызэрысхуигъэдахэм хуэдэ дыдэу, сэри абы къыхихым арэзы сытехъуэнущ.
— Москва спортсмен нэхъыфI узэрыщыхъуам нэмыщI, уэ птеухуауэ дызыщыгъуазэр мащIэ дыдэщ. Дэнэ ущыщ?
— Къэбэрдей-Балъкъэрым, Бахъсэн къалэ сыщыщщ.
— Дэнэ ущеджэр?
— А упщIэр сэркIэ гугъу гуэрщ. Япэ щIыкIэ сыщIэ-тIысхьащ КъБКъУ-м и юридическэ къудамэм. АрщхьэкIэ а IэщIагъэр сысейуэ зэрыщымытыр къызгурыIуэжащ. Спортыр IэщIагъэ схуэхъумэ тэмэму къэслъытэри, Москва физическэ щэнхабзэмрэ спортымкIэ и институтым и етIуанэ курсым зезгъэдзыжащ.
— Уи дежкIэ щапхъэ, зи ехъулIэныгъэхэм ущIэхъуэпс спортсмен цIэрыIуэхэр щыIэ?
— Ахэр куэдщ. Хуабжьу сигу ирохь Хъущт Аслъэнбэч, Махуэ Билал, Сайтиев Бувайсар сымэ я бэнэкIэр.
— Зи цIэ къипIуахэр Олимп лъагапIэхэм нэсахэщ. Абыхэм ящыщ ухъуну ухуей?
— Дауи, си нэ къокI Олимп чемпион сыхъуну. Ауэ, абы сынэсын щхьэкIэ иджыри куэдрэ ерыщу зызгъэсэн хуейщ.
